Tarybos sprendimas
1998 m. gruodžio 21 d.
dėl išsamių Ekonomikos ir finansų komiteto sudarymo nuostatų
(98/743/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 109c straipsnio 3 dalį,
atsižvelgdama į Komisijos pasiūlymą [1],
atsižvelgdama į Europos centrinio banko nuomonę [2],
atsižvelgdama į Pinigų komiteto nuomonę [3],
(1) kadangi Sutartis numato, kad trečiojo Ekonominės ir pinigų sąjungos etapo pradžioje turi būti įsteigtas Ekonomikos ir finansų komitetas;
(2) kadangi Sutartis reikalauja, kad Taryba priimtų išsamias Ekonomikos ir finansų komiteto sudarymo nuostatas; kadangi valstybės narės, Komisija ir Europos centrinis bankas turi skirti ne daugiau kaip po du komiteto narius;
(3) kadangi Ekonomikos ir finansų komiteto uždaviniai yra numatyti Sutarties 109c straipsnio 2 dalyje; kadangi dalį Ekonomikos ir finansų komiteto uždavinių sudaro valstybių narių ir Bendrijos ekonominės bei finansinės padėties priežiūra ir reguliarus Tarybos ir Komisijos informavimas apie ją ir ypač apie finansinius santykius su trečiosiomis šalimis ir tarptautinėmis institucijomis; kadangi Ekonomikos ir finansų komitetas turi prisidėti prie Tarybos darbo rengiant, inter alia, rekomendacijas, reikalingas daugiašalei priežiūrai, bendras ekonomines gaires, nurodytas Sutarties 103 straipsnyje, bei sprendimus, priimtus pagal perviršinio deficito procedūrą, nustatytą Sutarties 104c straipsnyje; kadangi atsižvelgiant į šių uždavinių pobūdį ir svarbą būtina, kad Komiteto nariai ir pakaitiniai nariai būtų parinkti iš ekspertų, turinčių aukščiausią kvalifikaciją ekonomikos ir finansų srityje;
(4) kadangi 1997 m. gruodžio 12 ir 13 d. Liuksemburge vykusi Europos Vadovų Taryba savo Rezoliucijoje dėl ekonominės politikos koordinavimo 3 EPS etape [4] nurodė, kad Ekonomikos ir finansų komitetas turi sudaryti sąlygas parengti ir toliau plėtoti Tarybos ir Europos centrinio banko dialogą vyresniųjų pareigūnų lygiu; kadangi šie pareigūnai bus iš nacionalinių centrinių bankų, Europos centrinio banko bei nacionalinių administracijų;
(5) kadangi "administracija" reiškia ministrų, dalyvaujančių Ekonomikos ir finansų ministrų sudėties Tarybos posėdžiuose, paslaugas;
(6) kadangi Europos centrinio banko ir nacionalinių centrinių bankų pareigūnų narystė Komitete neturi pažeisti Sutarties 107 straipsnio,
NUSPRENDĖ:
1 straipsnis
Valstybės narės, Komisija ir Europos centrinis bankas skiria po du Ekonomikos ir finansų komiteto narius. Jie taip pat gali skirti po du pakaitinius Komiteto narius.
2 straipsnis
Komiteto nariai ir pakaitiniai nariai parenkami iš ekspertų, turinčių aukščiausią kvalifikaciją ekonomikos ir finansų srityje.
3 straipsnis
Valstybės narių skiriami du nariai parenkami iš administracijos ir iš nacionalinio centrinio banko vyresniųjų pareigūnų. Pakaitiniai nariai parenkami pagal tas pačias sąlygas.
4 straipsnis
Šis sprendimas skelbiamas Europos Bendrijų oficialiajame leidinyje.
Šis sprendimas įsigalioja nuo 1999 m. sausio 1 d.
Priimta Briuselyje, 1998 m. gruodžio 21 d.